**ЈАВНИ ПОЗИВ**

**ЗА ПРИЈАВЉИВАЊЕ КАНДИДАТА ЗА АЖУРАНТЕ**

– пријављивање од 22. августа (од 8 часова) до 23. августа (до 20 часова) –

Републички завод за статистику (у даљем тексту: Завод) упућује јавни позив свим заинтересованим кандидатима да се пријаве за посао ажуранта за потребе спровођења **„Истраживања здравља становништва Србије, 2019. - ИПА 2018 МБ”.**

Завод ће за спровођење овог истраживања ангажовати укупно **20 ажураната** и то:

- по један ажурант за следеће подручне статистичке центаре – Ваљево, Зајечар, Зрењанин, Крагујевац, Краљево, Лесковац, Ниш, Нови Сад, Панчево, Смедерево, Сремска Митровица, Суботица, Ужице и Шабац, и

- шест ажураната за подручје града Београда.

**Општи услови које кандидат треба да испуни:**

* да је држављанин Републике Србије;
* да је пунолетан и радно способан;
* да је стекао најмање средње образовање у четворогодишњем трајању;
* да је незапослен (у периоду од 2. септембра до 30. септембра 2019. године) или да је корисник старосне пензије;\*
* да (у периоду од 2. септембра до 30. септембра 2019. године) није радно ангажован по основу уговора о обављању привремених и повремених послова, уговора о делу нити уговора о стручном оспособљавању и усавршавању;
* да није осуђиван – доказује се уверењем које издаје МУП (не старијим од 6 месеци);
* да против њега није покренут кривични поступак и да није покренута истрага – доказује се потврдом коју издају основни судови (не старијим од 6 месеци).

Са изабраним кандидатима закључује се **Уговор о привременим и повременим пословима**.

\***Важна напомена:** Кориснику породичне пензије који стекне својство осигураника, склапањем уговора о привременим и повременим пословима може бити обустављена исплата породичне пензије за време трајања уговора у складу са чланом 117. Закона о пензијском и инвалидском осигурању („Службени гласник РС” бр. 34/03, 64/04 - УС, 84/04 - др. закон, 85/05, 101/05 - др. закон, 63/06 - УС, 5/09, 107/09, 101/10, 93/12, 62/13, 108/13, 75/14, 142/14, 73/18).

Позивају се грађани који желе да учествују у Истраживању здравља становништва Србије, у својству ажуранта да се у периоду **од 22. до 23. августа 2019. године** пријаве Републичком заводу за статистику.

Заинтересовани кандидати се могу пријавити искључиво попуњавањем **електронске пријаве**. Број пријава је ограничен.

Кандидати за које се, увидом у тражена документа, установи да не испуњавају опште услове дефинисане јавним позивом, биће искључени из даљег поступка, а кандидати за које се утврди да су у пријави дали нетачне податке, биће поново бодовани.

У случају да кандидати остваре исти укупан број бодова, предност ће имати кандидати са већим бројем бодoва добијених на разговору.

Задатке ажураната, као и процедуру за њихов избор, можете погледати - [**овде**](http://www.stat.gov.rs/Media/4587/a%C5%BEuranti_zadaci-i-procedura-za-njihov-izbor_ehis2019_lekt_jelena.docx).

Ранг листе кандидата са укупно оствареним бодовима по пријави, као и списак кандидата који се позивају на тестирање и разговор, биће објављене **24. августа 2019. године** на веб-сајту Завода.